รู้จัก Otteri ร้านสะดวกซัก 2,700 ล้าน ที่ OR เข้าไปร่วมถือหุ้น
ไอเดียธุรกิจร้านสะดวกซัก มีที่มาอย่างไร   แล้ว OR เห็นอะไรในธุรกิจร้านสะดวกซักแบรนด์นี้ ? ลงทุนแมนจะเล่าให้ฟัง
27 มิ.ย. 2565

รู้จัก Otteri ร้านสะดวกซัก 2,700 ล้าน ที่ OR เข้าไปร่วมถือหุ้น /โดย ลงทุนแมน
เมื่อไม่นานมานี้ บริษัท ปตท. น้ำมันและการค้าปลีก จำกัด (มหาชน) หรือ OR ได้เข้าลงทุนซื้อหุ้น 
ในธุรกิจร้านสะดวกซักแบรนด์ “Otteri Wash & Dry” 
ด้วยเงินลงทุนจำนวนวงเงิน 1,100 ล้านบาท 
ตีเป็นมูลค่าทั้งกิจการเกินกว่า 2,700 ล้านบาท
วันนี้ เรามาดูกันว่าไอเดียธุรกิจร้านสะดวกซัก มีที่มาอย่างไร  
แล้ว OR เห็นอะไรในธุรกิจร้านสะดวกซักแบรนด์นี้ ?
ลงทุนแมนจะเล่าให้ฟัง
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
จุดเริ่มต้นของ Otteri Wash & Dry เกิดขึ้นในปี 2555
เมื่อคุณกวิน นิทัศนจารุกุล ได้ก่อตั้งบริษัท เค-เน็กซ์ คอร์ปอเรชั่น จำกัด ขึ้น เพื่อทำธุรกิจนำเข้าเครื่องจักรอุตสาหกรรม ซัก อบ รีด มาจำหน่ายให้แก่โรงแรม โรงพยาบาล และโรงงานอุตสาหกรรมทั่วประเทศไทย
แต่ในช่วงเวลานั้น ดันเป็นช่วงเดียวกันกับที่อีคอมเมิร์ซยักษ์ใหญ่จากต่างประเทศเข้ามาบุกตลาด และก็ได้เข้ามาแย่งส่วนแบ่งตลาดเครื่องจักรอุตสาหกรรม ซัก อบ รีด ในประเทศไทยไปเลย ด้วยกลยุทธ์เบิร์นเงิน และอัดส่วนลด เพื่อดึงผู้ใช้งานเข้าสู่ระบบ ทำให้ผู้เล่นในตลาดเดิมแข่งขันไม่ได้
คุณกวิน นิทัศนจารุกุล จึงต้องมองหาทางรอดของธุรกิจ
จนในช่วงปี 2558 คุณกวิน มีโอกาสเดินทางไปเที่ยวที่ประเทศมาเลเซีย
ที่นี่เองที่เขาเริ่มได้ไอเดียเกี่ยวกับธุรกิจร้านสะดวกซัก ซึ่งธุรกิจนี้เป็นที่แพร่หลาย และเติบโตดี 
เพราะมาเลเซียมีร้านสะดวกซักมากถึง 3,000 แห่ง ทั้งที่เป็นประเทศที่มีประชากรเพียงแค่ครึ่งหนึ่งของประเทศไทย
บวกกับประสบการณ์ที่เขาเคยเห็นธุรกิจลักษณะนี้มาแล้วที่ประเทศสิงคโปร์
เขาจึงได้ข้อสรุปว่าธุรกิจนี้ ก็น่าจะประสบความสำเร็จได้ในประเทศไทยด้วย
จากเหตุผลที่ว่าความเป็นสังคมเมืองของไทยยังเติบโตได้อีก และจะมีความเป็นชุมชนมากขึ้น 
ในขณะที่พฤติกรรมของคนเมืองที่อาศัยอยู่ตามคอนโดมิเนียม และอะพาร์ตเมนต์ มักไม่ค่อยมีเวลา
ธุรกิจลักษณะนี้ ก็น่าจะไปได้ดี
พอเรื่องเป็นแบบนี้ ทำให้เขาตัดสินใจลงทุนในธุรกิจร้านซักผ้าหยอดเหรียญ
ชื่อว่า “Otteri Wash & Dry” พร้อมกับพัฒนาให้กลายเป็นร้านสะดวกซักที่ทันสมัย 
แตกต่างจากร้านซักผ้าแบบดั้งเดิมที่เราเคยเห็น ๆ กันมา
โดยข้อแตกต่างที่ว่านั้น ก็มีตั้งแต่
- ให้บริการด้วยเครื่องจักรที่ทันสมัย ซึ่งสามารถช่วยลดระยะเวลาในการซักผ้า และอบผ้าได้
- เปิดบริการ 24 ชั่วโมง มีที่นั่งรอระหว่างซักอบผ้าที่สะดวกสบาย
- มีบริการไวไฟ พร้อมทั้งกล้องวงจรปิด ดูแลตลอด 24 ชั่วโมง
- มีพนักงานเข้าไปทำความสะอาดร้านและเครื่องซักผ้าทุกวัน
เมื่อตีโจทย์ได้แล้ว จึงเริ่มลงมือทำเป็นคนแรก ๆ และสามารถตอบโจทย์พฤติกรรมของผู้บริโภคได้ 
ธุรกิจร้านสะดวกซัก Otteri จึงเติบโตแบบก้าวกระโดด สะท้อนให้เห็นจาก รายได้และกำไรของบริษัท
ปี 2561 รายได้ 184 ล้านบาท กำไร 2 ล้านบาท
ปี 2562 รายได้ 277 ล้านบาท กำไร 25 ล้านบาท
ปี 2563 รายได้ 411 ล้านบาท กำไร 37 ล้านบาท
ด้วยศักยภาพที่ยังมีโอกาสในการเติบโตในตลาดนี้ ทำให้ OR จึงเข้ามาลงทุนซื้อหุ้นในธุรกิจร้านสะดวกซัก Otteri เพื่อเป็นการขยายพอร์ตการลงทุนสู่ธุรกิจใหม่ และเป็นธุรกิจที่ไม่เกี่ยวข้องกับน้ำมัน หรือ Non-Oil  
 
ขณะที่ในด้านของ Otteri Wash & Dry ที่ได้ OR มาเป็นพันธมิตรนั้น 
ก็จะช่วยให้ร้านสะดวกซักสามารถขยายสาขาไปยังพื้นที่ และเครือข่ายต่าง ๆ ของ OR 
ทั้งในและนอกสถานีได้ ซึ่งร้านในลักษณะนี้ต้องอาศัยการสเกลตามพื้นที่ให้บริการอยู่แล้ว
ดีลนี้จึงเรียกได้ว่าเป็นดีลที่ Win-Win ทั้งสองฝ่าย
ซึ่งก็เป็นเรื่องที่น่าติดตามกันต่อไปหลังจากนี้ เพราะทุกคนรู้แล้วว่าธุรกิจร้านสะดวกซักประสบความสำเร็จ
มันก็อาจจะเป็นการไปแตะจมูกผู้เล่นรายใหญ่ในตลาด
ที่มีความพร้อมทั้งเรื่องเงินทุน และสถานที่ ให้เข้ามาร่วมชิงส่วนแบ่งในเค้กก้อนนี้ด้วย
อีกมุมหนึ่ง ก็จะเห็นได้ชัดว่า OR กำลังขยายพอร์ตธุรกิจ Non-Oil
ซึ่งที่ผ่านมา ก็มีการเข้าไปลงทุนมาแล้วในหลายอุตสาหกรรม
ทั้งโลจิสติกส์อย่าง Flash Express
หรือจะเป็นร้านอาหาร รวมถึงร้านเครื่องดื่มอย่าง โอ้กะจู๋, คามุ คามุ, Kouen และ Pacamara
และล่าสุด เป็นธุรกิจร้านสะดวกซัก Otteri Wash & Dry
เป็นไปได้ว่า OR จะไม่หยุดอยู่เพียงแค่นี้ และจะรุกไปอีกหลายอุตสาหกรรม
ซึ่งถ้าวันนี้ เรากำลังทำธุรกิจอะไรอยู่ และกำลังสร้างการเติบโตได้ดี
ก็ไม่แน่ว่าวันหนึ่ง ก็อาจจะไปเข้าตา OR และกลายมาเป็นพันธมิตรร่วมกันในอนาคตก็ได้ ใครจะรู้..
╔═══════════╗
ภาวะเงินเฟ้อ ตลาดผันผวนแบบนี้ ติดตามข่าวเศรษฐกิจแบบเน้น ๆ จากหลายเพจได้ใน Blockdit - คอนเทนต์แพลตฟอร์มที่มีผู้ใช้งานเป็นประจำ 2 ล้านคน ลองใช้ฟรี 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
TikTok - 
Spotify - 
Apple Podcasts - 
Soundcloud - 
References
-
-
-
-
-